Այսօր՝ մայիսի 12-ին, աշխարհում մի կարևոր օր է նշանավորվում՝ Բուժքույրերի միջազգային օրը, ինչի կապակցությամբ ջերմորեն շնորհավորում եմ։

Սիրելի՛ բուժքույրեր, Ձեր մեծ դերակատարումը գնահատելու առիթներ շատ ենք ունեցել հատկապես վերջերս՝ համավարակի և պատերազմական շրջանում։

Այսօր էլ, ձեր մասնագիտական միջազգային տոնին, կրկին մեր երախտագիտությունն ենք հայտնում ձեզ՝ սիրով ու նվիրումով կատարած այն մեծ աշխատանքի համար, որն առողջացնում է մարդկանց և կյանքեր փրկում։

Ուզում եմ նշել, որ Արագածոտնի մարզում գործող 25 բուժհաստատություններում ամեն օր բարձր պատասխանատվությամբ հանրօգուտ աշխատանք են իրականացնում միջին բժշկական անձնակազմի շուրջ 650 ներկայացուցիչներ, որոնց հատուկ շնորհակալություն եմ հայտնում։

Հավաստիացնում եմ, որ մարզի առողջապահական ոլորտի խնդիրները մեր տեսադաշտում են, մենք պատրաստակամ ենք օր առաջ լուծել դրանք։

Ուրախ եմ արձանագրել, որ Արագածոտնում վերջերս նկատելի է դառնում բուժսպասարկման որակի, քաղաքացիների վստահության բարձրացում, և մենք անելու ենք հնարավոր ամեն բան՝ առողջապահության ոլորտում ևս էական առաջընթաց գրանցելու համար։

Կրկին շնորհավորում եմ Բուժքույրերի միջազգային օրվա առիթով և մաղթում քաջառողջություն ու աշխատելու բարձր մոտիվացիա։